РЕГЛАМЕНТ (ЕО) № 1/2008 НА СЪВЕТА
от 20 декември 2007 година
относно временното суспендиране на митата върху вноса на някои зърнени култури в рамките на 2007/2008 пазарна година
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 26 и член 133, параграф 4 от него,
като взе предвид предложението на Комисията,
като има предвид че:
(1)
Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1) предвижда защитен режим срещу евентуалните неблагоприятни последици от вноса, чиято цел е стабилизиране на пазара на Общността.
(2)
Като цяло митата, приложими за селскостопански продукти по силата на споразумения на Световната търговска организация (СТО), са посочени в общата митническа тарифа. За някои зърнени култури обаче вносът, извършен в рамките на тарифни квоти, произтичащи от международни споразумения, сключени в съответствие с Договора или други актове на Съвета, подлежи на облагане със специфични мита.
(3)
Световното търсене, за което се наблюдава структурно увеличение, свързано с повишаване на жизненото равнище в развиващите се страни, както и с развитието на производството на биогорива, световните запаси от зърнени култури в края на 2007/2008 пазарна година намаляват за трета поредна година и са на най-ниското си равнище от 1979/1980 пазарна година. В този контекст световните цени на зърнени култури се увеличиха значително от началото на 2007/2008 пазарна година, с нарастване от порядъка на 50 % по отношение на меката пшеница, на 30 % по отношение на ечемика и от 20 до 30 % по отношение на царевицата.
(4)
Поради неблагоприятните климатични условия в повечето държави-членки, производството на зърнени култури през 2007/2008 пазарна година е оценено на 258 милиона тона, т.е. 8 милиона тона (3 %) по-малко в сравнение реколтата от 2006/2007 пазарна година, която не беше висока. Това намаление на производството на Общността засяга по-специално меката пшеница и царевицата, но се отразява на целия сектор на зърнени култури, затруднявайки балансираното снабдяване на пазара на Общността. Това неравновесие засяга най-вече фуражните зърнени култури поради констатираните разлики в различните региони на Общността по отношение на качеството и количеството на произведените зърнени култури и на произтичащите от тях промени в поведението на операторите при използването на наличните зърнени култури. Това общо намаление на производството не може да бъде компенсирано от констатираното твърде локализирано увеличение на производството на ечемик, ръж и овес.
(5)
Зърнените пазари на Общността регистрираха значително увеличение на цените от началото на 2007/2008 пазарна година. Нарастването е съществено както номинално, така и като се вземе предвид изключително голямото разминаване между пазарните и интервенционните цени. Ситуацията се дължи отчасти на житните растения и на царевицата. От началото на 2007/2008 пазарна година цената на мелничарската пшеница в Руан се увеличи от 179 EUR/t до почти 300 EUR/t в началото на месец септември 2007 г., докато цената на фуражния ечемик в Руан нарасна повече от два пъти в сравнение с лятото на 2006 г., за да достигне 270 EUR/t в края на месец септември 2007 г. Цената на ечемика за пивоварни цели също се увеличи значително, достигайки почти 310 EUR/t в края на месец септември 2007 г. Цената на френската царевица в Байон също последва тази тенденция и се увеличи от 183 EUR/t в началото на пазарната година, за да достигне най-високата си цена от 255 EUR/t в средата на септември 2007 г. Тази ситуация е следствие от по-малките налични количества на мека пшеница и царевица в Общността, от средното качество на резултатите и на изчерпването на интервенционните запаси на Общността, в момента по-ниски от 500 000 тона.
(6)
В отговор на това положение на силно напрежение на пазарите е уместно да се улесни снабдяването на зърнения пазар на Общността и да се предвиди за тази цел временно суспендиране на вносните мита за някои зърнени култури както за вноса в рамките на тарифните квоти с намалено мито, така и за вноса с нормално мито. Все пак е нужно прилагането на тази мярка да се ограничи само за 2007/2008 пазарна година.
(7)
Тази мярка следва да може да бъде прекратена незабавно в случай на смущения или опасност от смущения на пазара на Общността. В тази връзка следва да се предвиди възможността Комисията да вземе незабавно подходящи мерки, за да възстанови митата, веднага щом пазарната ситуация го оправдава и да определи критериите, според които ситуацията следва да бъде считана за такава.
(8)
Тези мерки следва да бъдат приети в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (2),
ПРИЕ НАСТОЯЩИЯ РЕГЛАМЕНТ:
Член 1
1. Прилагането на мита върху вноса на продуктите под кодове по КН 1001 90 99, 1001 10, 1002 00 00, 1003 00, 1005 90 00 и 1007 00 90 се суспендира до 30 юни 2008 г. за целия внос с нормално мито, извършен съгласно член 9 от Регламент (ЕО) № 1784/2003 или в рамките на тарифните квоти с намалено мито, открити съгласно член 12 от горепосочения регламент.
2. Комисията може да възстанови митата на равнището и при условията, предвидени в член 10 от Регламент (ЕО) № 1784/2003, когато за един или повече от продуктите, посочени в параграф 1, цената FOB, установена в пристанищата на Общността, е 180 % по-ниска от интервенционната цена или 180 % по-ниска от 101,3 EUR/t по отношение на продуктите, за които не съществува интервенционна цена.
3. Необходимо е условията за прилагане на настоящия регламент да се приемат в съответствие с процедурата, предвидена в член 25, параграф 2 от Регламент (ЕО) № 1784/2003.
Член 2
Настоящият регламент влиза в сила на седмия ден след датата на публикуването му в Официален вестник на Европейския съюз.
Той се прилага за вноса, извършен на основата на лицензии за внос, издадени след деня на публикуването му.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 2007 година.